
ŠAKIŲ RAJONO SAVIVALDYBĖS ADMINISTRACIJOS DIREKTORIUS

ĮSAKYMAS

DĖL STATINIO PROJEKTAVIMO SĄLYGŲ SĄVADO RENGIMO TVARKOS  

IR PARAIŠKOS PROJEKTAVIMO SĄLYGŲ SĄVADUI PATVIRTINIMO

2010 m. kovo 9 d. Nr. AT-301
Šakiai

          Vadovaudamasis Lietuvos Respublikos aplinkos ministro 2002 m. balandžio 30 d. įsakymu Nr. 215 patvirtinto statybos techninio reglamento STR 1.05.07:2002 „Statinio projektavimo sąlygų sąvadas“  (Žin., 2002, Nr. 51-2153; 2010, Nr. 13-632 ) 3 p. ir 53 p.,

tvirtinu:

1. Statinio projektavimo sąlygų sąvado rengimo tvarką (pridedama).
2. Paraiškos projektavimo sąlygų sąvadui blanką (pridedama). 

Direktorius                                                                         

  Juozas Puodžiukaitis

PATVIRTINTA

Šakių rajono savivaldybės administracijos 

direktoriaus 2010 m. kovo 9 d. 

įsakymu Nr.AT-301

STATINIO PROJEKTAVIMO SĄLYGŲ SĄVADO

RENGIMO TVARKA

I. BENDROSIOS NUOSTATOS


1. Šis dokumentas nustato savivaldybės administracijos Architektūros ir urbanistikos skyriaus išduodamų statinio projektavimo sąlygų sąvadų rengimo tvarką.


2. Skyrius projektavimo sąlygų sąvadus statytojams išduoda vadovaudamasis:


2.1. STR 1.05.07:2002 „ Statinio projektavimo sąlygų sąvadas“ nuostatomis;


2.2. LR Statybos įstatymu, Teritorijų planavimo įstatymu, Vietos savivaldos įstatymu ir kitais teisės aktais;


2.3. Savivaldybės administracijos direktoriaus patvirtinta projektavimo sąlygų sąvadų rengimo tvarka.


3. Visos paslaugos, susijusios su statinio projektavimo sąlygų sąvado išdavimu, vykdomos naudojantis Lietuvos Respublikos statybos leidimų ir statybos valstybinės priežiūros informacine sistema „Infostatyba“.  

II. DARBO ORGANIZAVIMAS

4. Projektavimo sąlygų sąvadai pradedami rengti gavus statytojo prašymą (STR 1.05.07:2002 „ Statinio projektavimo sąlygų sąvadas“ 10 p.)


5. Jei statytojas prie prašymo išduoti projektavimo sąlygų sąvadą pridėjo ne visus dokumentus, arba juose trūksta reikalingų duomenų, prašymas nenagrinėjamas, o pareiškėjui per 3 darbo dienas nuo prašymo gavimo dienos, raštu pranešama, kokių dokumentų trūksta.


6. Projektavimo sąlygų sąvado parengimo ir išdavimo terminas pradedamas skaičiuoti nuo tos dienos, kai pateikiami visi dokumentai. 


7. Prašymai registruojami savivaldybės priimamajame.


8. Įgaliotas skyriaus specialistas, gavęs Reglamento 10 p. išvardytus dokumentus, per 3 darbo dienas pateikia paraišką statinio projektavimo sąlygoms, nurodytoms Reglamento VII skyriuje, parengti (pagal kompetenciją):


8.1. inžinerinių tinklų ir susisiekimo komunikacijų savininkams ar naudotojams;


8.2. regiono aplinkos apsaugos departamentui;


8.3. už nekilnojamojo kultūros paveldo apsaugą atsakingai institucijai;


8.4. už saugomos teritorijos apsaugą atsakingai institucijai;


8.5. visuomenės sveikatos centrui ir kt. institucijom.


9. Projektavimo sąlygos parengiamos per 10 darbo dienų nuo įgalioto savivaldybės tarnautojo paraiškos gavimo. Per tą patį laiką parengiamos architektūrinės dalies projektavimo sąlygos.


10. Projektavimo sąlygas nagrinėja, derina, jeigu reikia siūlo pakeisti ir joms pritaria rajono vyr. architektas. Jos įrašomos į projektavimo sąlygų sąvadą.


11. Įgaliotas Architektūros ir urbanistikos skyriaus specialistas sąlygų sąvadą suderina su sąlygas rengusiais inžinerinių tinklų ir susisiekimo komunikacijų savininkais (naudotojais) ir institucijomis bei subjektais ne vėliau kaip per 20 darbo dienų nuo prašymo gavimo (įskaitant į šį laiką 5 darbo dienas, skirtas suderinti su statinio projektavimo sąlygas parengusiomis institucijomis), arba per 15 darbo dienų raštu praneša statytojui motyvus, dėl kurių projektavimo sąlygų sąvadas neišduodamas.


12. Ne vėliau kaip per 20 darbo dienų nuo prašymo gavimo įgaliotas skyriaus specialistas pateikia rajono vyr. architektui  suderintą su institucijomis projektavimo sąlygų sąvadą patvirtinti ir išduoda statytojui.

III.   BAIGIAMOSIOS NUOSTATOS


13. Už statinio projektavimo sąlygų parengimą šio reglamento nustatytais terminais ir jų atitiktį įstatymams ir kitiems teisės aktams pagal kompetenciją atsako jas parengę inžinerinių tinklų   ir susisiekimo komunikacijų savininkai ( naudotojai) ir institucijos, taip pat savivaldybės administracijos Architektūros ir urbanistikos skyriaus įgaliotas specialistas Civilinio kodekso ir Viešojo administravimo Įstatymo nustatyta tvarka.


14. Projektavimo sąlygų sąvadų parengimui naudojami Savivaldybės administracijos direktoriaus patvirtinti blankai pagal Reglamento 53 p. reikalavimus.


15. Ginčai dėl statinio projektavimo sąlygų sąvado sprendžiami įstatymų nustatyta tvarka.

